गोला के तीन दुकानदारों ने फर्जी आईडी पर सिम दलजीत सिंह उर्फ लाडी तथा अमनदीप सिंह के हाथों बीते दिसंबर माह में बेचा था। इन्होंने उस सिम का प्रयोग हरजिंदर सिंह उर्फ जिंदा के अपहरण में फिरौती की रकम मांगने के लिए किया था। मामले के विवेचक मोहम्मदी कोतवाली के एसएसआई रामसिंह पवार ने घटना की गहनता से जांच की तथा सिम की काल डिटेल निकलवाई। तो वह सिम फर्जी आईडी का पाया गया, जिसे गोला के दुकानदार रोहित कुमार शर्मा, गगन गुप्ता तथा सोनू मिश्रा ने बेचा था। बता दें कि गत दिसंबर माह में हरजिंदर सिंह उर्फ जिंदा को यह लोग गांव में हो रही कथा से बुला ले गए थे और बाद में उसकी हत्या कर शव गोमती नदी में डाल दिया था। पुलिस ने कई दिनों के बाद उसकी लाश गोमती नदी की झाड़ियों से बरामद की थी। पुलिस अधीक्षक के निर्देश पर एसएसआई रामसिंह पवार ने धोखाधड़ी कर सिम बेचने सहित अन्य धाराओं में तीनों अभियुक्त रोहित कुमार, सुरेश कुमार तथा गगन गुप्ता निवासी गोला को गिरफ्तार कर जेल भेज दिया है।